Efter en voldsepisode i Hirtshals stak en mand af og påkørte en 16-årig under sin flugt fra politiet.

En 16-årig kom alvorligt til skade, da han natten til søndag blev påkørt af en mand, der var på flugt fra politiet efter en voldsepisode i Hirtshals. Kort efter politiet satte efter manden på grund af voldsepisoden, hvor han havde slået en 30-årig ned med en murerhammer, kørte han galt og ramte den 16-årige. Den 16-årige var til fest på Dalsagervej i Hirtshals, hvor han og en 17-årige pige stod udenfor, da ulykken skete. Den 17-årige pige slap med mindre skader, men den 16-årige unge mand blev klemt mellem bilen og husmuren. Sammenstødet var så kraftigt, at en del af husmuren væltede. Det fortæller Henrik Beck, der er vagtchef ved Nordjyllands Politi. Den 16-årige blev bragt til sygehuset med alvorlige skader. Føreren af bilen slap uskadt, men en 23-årig kvinde, der også sad i bilen, slog sin ene hånd voldsomt. Føreren af bilen er anholdt - sigtet for vold. Senere vil politiet tage stilling til om manden skal sigtes yderligere i forbindelse med færdselsuheldet.